PRIJEDLOG

Na temelju članka 11. stavka 1. alineje 4. Zakona o zdravstvenoj zaštiti (Narodne novine 100/18 i 125/19) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na \_\_ sjednici, \_\_\_\_\_\_\_\_\_\_\_\_\_ 2020., donosi

**PLAN**

**zdravstvene zaštite Grada Zagreba**

I. ZAKONSKA OSNOVA

Ovim se Planom zdravstvene zaštite Grada Zagreba (u daljnjem tekstu: Plan), sukladno članku 11. stavku 1. alineji 4. Zakona o zdravstvenoj zaštiti i Planu zdravstvene zaštite Republike Hrvatske (Narodne novine 19/20), ostvaruju prava, obveze, zadaće i ciljevi na području zdravstvene zaštite Grada Zagreba i određuju:

- zadaće i ciljevi zdravstvene zaštite,

- prioritetna razvojna područja,

- osnove razvoja sustava zdravstvene zaštite

- zdravstvene potrebe stanovništva od posebnoga interesa za Grad Zagreb,

- osnove razvoja zdravstvene djelatnosti po razinama (primarna, sekundarna, tercijarna zdravstvena zaštita i razina zdravstvenih zavoda) uključujući izobrazbu i usavršavanje radnika u sustavu zdravstva (osiguravanje uvjeta za cjeloživotno usavršavanje i stjecanje vještina radnika u sustavu zdravstva).

- prava, obveze, zadaće i ciljevi zdravstvene zaštite koje ostvaruje Grad Zagreb kao jedinica lokalne i područne (regionalne) samouprave,

- nositelji zadaća i rokovi za ostvarivanje Plana.

– mjerila za određivanje mreže javne zdravstvene službe uzimajući u obzir dostupnost zdravstvene zaštite po područjima.

II. ZADAĆE I CILJEVI

Provedbu ovoga Plana, primjenom mjera utvrđenih Planom i programom mjera zdravstvene zaštite, osiguravaju zdravstvene ustanove, trgovačka društva koja obavljaju zdravstvenu djelatnost i privatni zdravstveni radnici na način i pod uvjetima propisanim zakonom, u cilju:

- zaštite i unapređenja zdravlja građana,

- unapređenja prava pacijenata,

- povećanja očekivanoga zdravog trajanja života i smanjenja smrtnosti građana,

- povećanja broja godina života bez bolesti i/ili invalidnosti,

- osiguravanja najviše moguće razine fizičkoga i psihičkoga zdravlja građana Grada Zagreba uz brigu za poboljšanje kvalitete života očuvanjem zdravlja i funkcionalne sposobnosti,

- jačanje odgovornosti svakog građanina Grada Zagreba za svoje zdravlje.

III. NAČELA ORGANIZIRANJA ZDRAVSTVENE ZAŠTITE

Organiziranje zdravstvene zaštite u Gradu Zagrebu temelji se na načelima:

- sveobuhvatnosti zdravstvene zaštite uključivanjem cjelokupnog građanstva Grada Zagreba u provedbu odgovarajućih mjera zdravstvene zaštite u skladu sa zakonom,

- kontinuiranosti zdravstvene zaštite pružanjem neprekidne zdravstvene zaštite građanima Grada Zagreba kroz sve životne dobi, osobito na razini primarne zdravstvene djelatnosti

- dostupnosti zdravstvene zaštite adekvatnim rasporedom zdravstvenih ustanova, trgovačkih društava koja obavljaju zdravstvenu djelatnost i zdravstvenih radnika na području Grada Zagreba, koji će omogućiti građanstvu podjednake uvjete zdravstvene zaštite, naročito na primarnoj razini zdravstvene djelatnosti

– cjelovitog pristupa u provođenju primarne zdravstvene zaštite kroz objedinjene mjere za unaprjeđenje zdravlja, prevenciju bolesti, aktivno starenje, liječenje, zdravstvenu njegu, rehabilitaciju i palijativnu skrb

-specijaliziranog pristupa u razvijanju i organizaciji posebnih kliničkih saznanja i njihovoj primjeni u svakodnevnoj praksi uz primjenu javnozdravstvenih standarda i dostignuća.

– supsidijarnosti pružanjem zdravstvenih usluga na najnižoj razini pružanja zdravstvene zaštite na kojoj je to moguće, sukladno strategijama i planovima u području zdravstva

– funkcionalne integracije osiguravanjem suradnje zdravstvenih ustanova na svim razinama zdravstvene djelatnosti, uz restrukturiranje na osnovi zajedničkog razvoja, unaprjeđenja i usklađivanja procesa upravljanja, dijagnostičko-terapijskih postupaka, dobre kliničke prakse, kao i svih oblika operativnih metodologija usmjerenih prema boljoj kvaliteti zdravstvenih usluga, ishoda liječenja te povećanoj djelotvornosti i dugoročnoj racionalizaciji troškova sustava zdravstva.

IV. PRIORITETNA RAZVOJNA PODRUČJA

U svrhu ostvarivanja ciljeva utvrđenih ovim Planom, određuju se sljedeća prioritetna razvojna područja:

- promicanje zdravlja, prevencija i rano otkrivanje bolesti, sprječavanje i suzbijanje zaraznih, masovnih kroničnih nezaraznih bolesti te ozljeda i invaliditeta u Gradu Zagrebu,

- promicanje prava pacijenata,

- promicanje zaštite zdravlja na radu i jačanje prevencije na tom području, uravnotežena i sveobuhvatna zdravstvena zaštita radnika, uz zdravstvenu izobrazbu radno aktivne populacije,

- promicanje aktivnog starenja s ciljem očuvanja funkcionalne sposobnosti sve do duboke starosti,

- praćenje učinkovitosti sustava zdravstvene zaštite u Gradu Zagrebu, analiza pružanja usluga primarne, sekundarne i tercijarne, zdravstvene zaštite

- osiguranje, praćenje i unaprjeđenje kvalitete zdravstvene zaštite u Gradu Zagrebu, osobito u području zaštite i očuvanja mentalnog zdravlja djece, mladih, radno aktivne populacije te širih skupina građana.

– zaštita ranjivih i socijalno ugroženih skupina stanovništva

– nadzor nad čimbenicima okoliša (fizikalnim, biološkim i kemijskim) koji utječu na zdravlje

– usklađivanje zdravstvenog sustava sa zdravstvenim standardima Europske unije

– unaprjeđenje djelatnosti telemedicine kao i drugih oblika pružanja svih razina zdravstvene skrbi i zaštite na daljinu (telefonsko savjetovanje i dr).

V. ZDRAVSTVENE POTREBE

Zdravstvene potrebe građana od posebnoga interesa za Grad Zagreb su:

– osiguranje zdravog okoliša (zrak, voda, zdravstvena ispravnost hrane, predmeta koji dolaze u dodir s hranom i predmeta opće uporabe, određivanje prisutnosti genetski modificiranih organizama u hrani, stočnoj hrani i sjemenju, smanjenje rizika izlaganja zračenju, sigurna dispozicija otpada, sigurno upravljanje kemikalijama i biocidnim pripravcima)

– prevencija, rano otkrivanje, dijagnostika, liječenje, zdravstvena njega te rehabilitacija kroničnih nezaraznih bolesti (kardiovaskularne bolesti, šećerna bolest, zloćudne novotvorine, ozljede, bolesti mišićno koštanog sustava, kronična opstrukcijska bolest pluća, duševne bolesti i bolesti ovisnosti)

– sprječavanje i suzbijanje zaraznih bolesti

– cijepljenje

– zaštita i unaprjeđenje reproduktivnog zdravlja

– promicanje zdravih navika djece (prehrana, dojenje, tjelesna aktivnost)

– zaštita i unaprjeđenje oralnog zdravlja

– promicanje tjelesnog i mentalnog zdravlja

– rani razvoj

– razvoj usluga izvaninstitucionalne zdravstvene skrbi, posebice za građane starije životne dobi.

VI. RAZINE ZDRAVSTVENE ZAŠTITE

Zdravstvena zaštita u Gradu Zagrebu osigurava se i provodi u jedinstvenom sustavu zdravstvene djelatnosti na primarnoj, sekundarnoj, tercijarnoj razini i razini zdravstvenih zavoda, a koje su razine međusobno funkcionalno povezane i usklađene, ovisno o opsegu i složenosti poslova.

VI.1. Osnove razvoja primarne zdravstvene zaštite

Osnove razvoja zdravstvene djelatnosti na primarnoj razini u Gradu Zagrebu su:

- popunjavanje mreže javne zdravstvene službe,

- poboljšanje efikasnosti i definiranog standarda kvalitete prostora, opreme i radnika te razine normativnih vrijednosti programa i usluga po ugovornim zdravstvenim djelatnostima,

- osiguranje i unapređivanje kvalitete rada u primarnoj zdravstvenoj zaštiti, uključujući odgovarajuću edukaciju i opremu,

- jačanje odgovornosti svakog zdravstvenog radnika u pružanju zdravstvenih usluga,

- unaprjeđenje kvalitete pruženih usluga dijagnostike, mjera preventivne zdravstvene zaštite i postupaka liječenja te zdravstvene njege (korištenje uputa i preporuka temeljenih na kliničkim i terapijskim smjernicama),

– provođenje aktivnosti na promicanju zdravlja i prevenciji kroničnih nezaraznih i zaraznih bolesti te cijepljenju, isticanje značaja preventive i osobne odgovornosti pacijenata za svoje zdravlje

- provođenje aktivnosti na promicanju i zaštiti oralnog zdravlja, isticanje značaja preventive i osobne odgovornosti pacijenata u zaštiti oralnog zdravlja,

– provođenje mjera za poboljšanje zdravstvene pismenosti stanovništva uključujući i korištenje lijekova

– zaštita reproduktivnoga zdravlja

– zaštita zdravlja majke, djece i mladih

– zaštita mentalnoga zdravlja u zajednici

– aktivna skrb za kronične bolesnike

– zaštita zdravlja ranjivih skupina (trudnice, djeca, starije osobe, osobe s mentalnim poremećajima, osobe s invaliditetom, djeca s teškoćama u razvoju i dr.)

– unaprjeđenje specifične zdravstvene zaštite radno aktivne populacije,

– poboljšanje sveobuhvatnosti i dostupnosti izvanbolničke hitne medicinske službe i povezivanje s bolničkom djelatnošću hitne medicine

– unaprjeđenje patronažne zdravstvene zaštite, zdravstvene njege u kući

– razvoj palijativne skrbi

– ciljane mjere zdravstvene zaštite starijih osoba, uključujući i razvoj usluga izvaninstitucionalne zdravstvene skrbi

– rani razvoj

– izgradnja informatičkoga sustava primarne zdravstvene zaštite.

VI.2. Osnove razvoja sekundarne zdravstvene zaštite

Osnove razvoja zdravstvene djelatnosti u Gradu Zagrebu na sekundarnoj razini su:

– praćenje, planiranje, suradnja, unaprjeđenje i organizacija sustava zdravstvene zaštite u bolničkim zdravstvenim ustanovama putem kategorizacije i akreditacije bolnica Grada Zagreba,

- provođenje mjera bolničke zdravstvene zaštite,

– utvrđivanje bolničkih protokola i kliničkih smjernica

– uspostava sustava kvalitete

– unaprjeđenje učinkovitosti sustava za darivanje i pribavljanje organa (i tkiva) kao integrativnog dijela sveobuhvatne medicinske skrbi u bolnicama, osobito u jedinicama intenzivnog liječenja, a u svrhu povećanja dostupnosti te osiguranja kvalitete i sigurnosti organa (tkiva) za presađivanje

– unaprjeđenje kvalitete u pružanju usluga dijagnostike, mjera preventivne zdravstvene zaštite i postupaka liječenja

– utvrđivanje mjerila za praćenje kvalitete rada, uvođenje mjera kontrole kvalitete u zdravstvenim ustanovama

– planiranje i unaprjeđenje tehničko-medicinske opremljenosti zdravstvenih ustanova

– povezivanje u integrirani bolnički informatički sustav i njegovo povezivanje s primarnom zdravstvenom zaštitom

– unaprjeđivanje sustava financiranja plaćanjem prema dijagnostičkom, odnosno terapijskom postupku

– obavljanje specijalističko-konzilijarne zdravstvene zaštite, dijagnostike i medicinske rehabilitacije u poliklinikama

– unaprjeđenje djelatnosti telemedicine kao i drugih oblika pružanja svih razina zdravstvene skrbi i zaštite na daljinu (telefonsko savjetovanje i dr).

VI 3. Osnove razvoja zdravstvene djelatnosti na tercijarnoj razini u Gradu Zagrebu, uz osnove razvoja zdravstvene djelatnosti na sekundarnoj razini su:

– osiguranje i unaprjeđenje kvalitete i pružanja usluga dijagnostike, postupaka liječenja te zdravstvene njege kod najsloženijih oblika zdravstvene zaštite iz specijalističko-konzilijarnih i bolničkih djelatnosti, znanstvenog rada i izvođenja nastave

– unaprjeđenje mreže ustanova na tercijarnoj razini

– razvoj i unaprjeđenje centara izvrsnosti

– razvoj edukativnih modula i platforme za stručnu izobrazbu i izvođenje nastave

– unapređenje i razvoj inovativnih metoda liječenja i naprednih terapija (bolničko izuzeće)

– unapređenje kvalitete i sigurnosti te povećanje dostupnosti transplantacijskih metoda liječenja

– povećanje kvalitete i dostupnosti tkivnih i staničnih presadaka za liječenje

– razvoj sustava kvalitete, bolničkih protokola i kliničkih smjernica.

VI.4. Osnove razvoja zdravstvene djelatnosti na razini zdravstvenih zavoda

Osnove razvoja djelatnosti na razini zdravstvenih zavoda su:

– unaprjeđenje djelatnosti epidemiologije zaraznih bolesti i kroničnih nezaraznih bolesti, javnog zdravstva, promicanje mentalnog zdravlja i prevencije ovisnosti, zdravstvene ekologije, mikrobiologije, školske i adolescentne medicine, zaštita zdravlja vulnerabilnih i specifičnih socijalnih skupina stanovništva (trudnice, djeca, starije osobe, osobe s mentalnim poremećajima, osobe s invaliditetom, djeca s teškoćama u razvoju, marginalizirane skupine stanovništva i dr.), praćenje stanja i unaprjeđenje zaštite zdravlja i sigurnosti na radu, stručne i znanstvene djelatnosti na području toksikologije, te znanstvenih područja biomedicine i zdravstva, biotehničkih i prirodnih znanosti

- jačanje mjera zdravstvenog prosvjećivanja s promicanjem zdravlja i prevencijom bolesti,

- ocjena zdravstvenog stanja uz prijedlog javnozdravstvenih prioriteta i intervencija,

- planiranje, nadzor, sudjelovanje u provođenju i evaluacija programa cijepljenja,

- jačanje monitoringa zdravstvenih i okolišnih indikatora u skladu s javnozdravstvenim prioritetima Grada Zagreba, procjenom rizika, multiplim urbanim utjecajima i očekivanim klimatskim promjenama

- jačanje epidemioloških istraživanja u svrhu procjene utjecaja na zdravlje,

- integracija baza podataka i razvoj IT alata za procjene utjecaja i rizika na zdravlje,

- unaprjeđenje i povezivanje informatičkoga sustava s pružateljima zdravstvene zaštite

- zdravstvena sigurnost - razvoj sustava za intervencije u slučaju prijetnji bioterorizma, ekoloških incidenata i drugih iznenadnih događaja koji mogu ugroziti zdravlje te praćenje i nadzor nad zdravstvenom situacijom,

- unaprjeđenje komunikacije rizika pomoću novih tehnologija prema javnosti od strane pružatelja zdravstvene zaštite

- integracija baza podataka i razvoj IT alata za procjene utjecaja i rizika na zdravlje,

- unaprjeđenje i povezivanje informatičkoga sustava s pružateljima zdravstvene zaštite

– unaprjeđenje djelatnosti hitne medicine

– unaprjeđenje djelatnosti telemedicine.

VII. OBAVLJANJE ZDRAVSTVENE DJELATNOSTI

Zdravstvenu djelatnost u Gradu Zagrebu obavljaju zdravstvene ustanove, trgovačka društva koja obavljaju zdravstvenu djelatnost i privatni zdravstveni radnici.

Mrežom javne zdravstvene službe određuje se za područje Republike Hrvatske, odnosno jedinice područne (regionalne) samouprave te Grada Zagreba, potreban broj zdravstvenih ustanova, potreban broj postelja po djelatnostima, broj zdravstvenih timova te privatnih zdravstvenih radnika s kojima Hrvatski zavod za zdravstveno osiguranje sklapa ugovor o provođenju zdravstvene zaštite.

Zdravstvena djelatnost može se obavljati i izvan mreže javne zdravstvene službe u skladu s odredbama Zakona o zdravstvenoj zaštiti.

VIII. NOSITELJI ZADAĆA ZA OSTVARIVANJE PLANA

Nositelji zadaća za ostvarivanje plana su:

- Grad Zagreb,

- Hrvatski zavod za zdravstveno osiguranje,

- zdravstvene ustanove, trgovačka društva i privatni zdravstveni radnici koji obavljaju zdravstvenu djelatnost na području Grada Zagreba, stručna društva, organizacije civilnog društva.

IX. PRAVA, OBVEZE, ZADAĆE I CILJEVI ZDRAVSTVENE ZAŠTITE KOJU OSTVARUJE GRAD ZAGREB KAO JEDINICA PODRUČNE (REGIONALNE) SAMOUPRAVE

Grad Zagreb kao jedinica lokalne i područne (regionalne) samouprave ostvaruje svoja prava, obveze, zadaće i ciljeve na području zdravstvene zaštite kako slijedi:

- osigurava popunjavanje mreže javne zdravstvene službe na području Grada Zagreba,

- organizira rad ustanova osnivač kojih je Grada Zagreb,

- koordinira i organizira rad svih pravnih i fizičkih osoba koje na području Grada Zagreba obavljaju zdravstvenu djelatnost,

- sukladno Planu zdravstvene zaštite Republike Hrvatske donosi Plan zdravstvene zaštite Grada Zagreba,

- donosi jednogodišnje i trogodišnje planove promicanja zdravlja, prevencije te ranog otkrivanja bolesti,

- organizira i provodi javnozdravstvene mjere sukladno planovima zdravstvene zaštite i planovima promicanja zdravlja, prevencije te ranog otkrivanja bolesti,

- organizira provedbu postupaka objedinjene javne nabave za zdravstvene ustanove kojih je osnivač.

U ostvarivanju svojih prava, obveza, zadaća i ciljeva na području zdravstvene zaštite Grad Zagreb osigurava sredstva za:

- provođenje javnozdravstvene, epidemiološke i zdravstveno ekološke djelatnosti te prevenciju bolesti na području Grada Zagreba,

- provođenje mjera zdravstvene ekologije i to: ispitivanja hrane i predmeta opće uporabe, ispitivanja vode za ljudsku potrošnju, ispitivanja štetnih utjecaja onečišćenja zraka na zdravlje ljudi, ispitivanja buke i ispitivanja onečišćenja tla te voda namijenjenih kupanju i rekreaciji, od interesa za Grad Zagreb sukladno programu mjera zaštite zdravlja od štetnih čimbenika okoliša

- hitnu medicinu na području Grada Zagreba,

- organizaciju i rad mrtvozorničke službe na području Grada Zagreba.

Grad Zagreb osigurava sredstva za investicijsko ulaganje i investicijsko i tekuće održavanje zdravstvenih ustanova - prostora, medicinske i nemedicinske opreme i prijevoznih sredstava te za informatizaciju zdravstvene djelatnosti, sukladno planu i programu mjera zdravstvene zaštite i mreži javne zdravstvene službe kao i za pokriće gubitaka zdravstvenih ustanova kojih je osnivač.

Grad Zagreb osigurava sredstva za zdravstvenu zaštitu stanovnika na svom području iznad standarda utvrđenih obveznim zdravstvenim osiguranjem.

Ugovorom između Grada Zagreba, turističke zajednice Grada Zagreba i zdravstvene ustanove, trgovačkog društva koje obavlja zdravstvenu djelatnost ili privatnoga zdravstvenog radnika uređuje se organiziranje i financiranje provođenja mjera zdravstvene zaštite za povećan broj korisnika zdravstvene zaštite koje se pružaju turistima.

Na području na kojem je zbog tranzita i/ili boravka turista povećan broj korisnika zdravstvene zaštite jedinica područne (regionalne) samouprave odnosno Grad Zagreb u suradnji s jedinicama lokalne samouprave obvezan je s ministarstvom nadležnim za turizam i turističkim zajednicama, upraviteljima prometnica u Republici Hrvatskoj, Hrvatskim autoklubom, Hrvatskim ronilačkim savezom i društvima za osiguranje osigurati povećani broj timova hitne medicinske službe na svojem području u odnosu na broj timova određenih mrežom hitne medicine.

X. ZAVRŠNE ODREDBE

Danom stupanja na snagu ovoga Plana prestaje važiti Plan zdravstvene zaštite Grada Zagreba (Službeni glasnik Grada Zagreba, broj 24/14).

Ovaj plan stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, \_\_\_\_\_\_\_\_\_\_\_ 2020.

Predsjednik

Gradske skupštine

prof. dr. sc. Drago Prgomet, v.r.